text: To personer anholdt efter fund af stjålet fyrværkeri
  19 december 2017 kl. 14.47
  Tidligere i dag var politiet massivt til stede på en adresse i Haderslev, hvor der blev fundet stjålet fyrværkeri. To personer er anholdt.
  Tirsdag eftermiddag var politiet talstærkt til stede i Varbergparken i Haderslev. Årsagen var efterforskningen af et fyrværkeri-tyveri natten til tirsdag fra en container på Chr. d. 10's vej i byen. 
  - I forbindelse med efterforskningen har vi fundet størstedelen af det stjålne fyrværkeri. To personer er blevet anholdt, men på grund af den videre efterforskning kan vi ikke sige mere på nuværende tidspunkt, siger kommunikationsrådgiver ved Syd- og Sønderjyllands Politi Helle Lundberg til TV SYD. 
  Efter en sikkerhedsvurdering fandt man ikke grund til at evakuere området, fortæller Helle Lundberg. 
  Fyrværkeriet er blevet transporteret væk, men politiet efterforsker stadig på stedet.
  
  
  